# **PROTOKOL POSTUPANJA U SLUČAJU POTRESA**

ZA UČENIKE

Škola u kojoj se održava nastava je sigurna od potresa kakvi su se dogodili u našoj zemlji. Ne očekujemo većih problema od onih koji su se događali, no uvijek moramo postupati odgovorno prema sebi i drugima. Stoga je posebno važno da mirno slijedite upute učitelja.

## ZA VRIJEME NASTAVE

1. Ukoliko se dogodi potres za vrijeme trajanja nastave, a nalazite se u učionici dok traje potres i trešnja, sklonite se ispod svoje klupe, zauzmite fetus položaj i pokrijte glavu rukama i jaknama, koje od sad ne ostavljate u ormarićima nego držite u razredu na naslonu svoje stolice. Odmaknite se od staklenih površina, visokih predmeta, ormara i štokova iznad kojih je staklo.
2. Ukoliko se nađete izvan učionica za vrijeme potresa ( na putu do wc-a), utrčite u najbližu učionicu pod stol. Ukoliko ste u wc-u stanite pod štok glavnih ulaznih vrata u wc ili u najbližu učionicu.
3. Ukoliko ste u dvorani stanite uz zid koji na sebi nema prozore. Ako ste u svlačionici čučnite uz zid u fetus položaj i pokrite glavu rukama.
4. Ako ste u atriju, odmaknite se od zidova škole, sklonite se u sjenicu, čučnite u fetus položaj i zaštitite glavu rukama.
5. Ne napuštajte zgradu dok traje potres. Pratite upute učitelja.
6. Nakon smirivanja trešnje, učitelji će vas odvesti evakuacijskim putem na zborno mjesto. Prikaz evakuacijskih putova nalaze se na vratima svake učionice i označeni su bojama.
7. Na zbornom mjestu mirno slušajte upute učitelja i ostanite u grupi.
8. Ne napuštajte zborno mjesto. Učitelji moraju znati gdje se nalazite.
9. Ne pokušavajte sami odlaziti svojim kućama, pričekajte upute učitelja o povratku u učionice ili odlazak kućama.
10. Kontakte s roditeljima uspostaviti će škola.

## NA PUTU U/IZ ŠKOLE

* 1. Ukoliko se dogodi potres za vrijeme vašeg dolaska ili odlaska u školu/iz škole budite mirni, odmaknite se od kuća i rasvjetnih stupova koji bi se mogli srušiti.
  2. Pokrijte glavu torbom, jaknom ili rukama da se zaštitite od mogućih padajućih predmeta.
  3. Mirno pričekajte da potres prestane i uputite se dalje prema školi/kući. Naravno, probajte kontaktirati svoje roditelje mobitelom. Ako ste krenuli prema školi nastavite do škole, ukoliko se niste drugačije dogovorili s roditeljima. Ako ste krenuli kući, nakon prestanka trešnje, mirno i bez zadržavanja nastavite kući, osim ako se niste drugačije dogovorili s roditeljima.
  4. Po dolasku u školu postupite prema uputama učitelja, a po dolasku kući kontaktirajte roditelje. Ukoliko nema nikoga kod kuće, a potres je bio jači i kuća je oštećena, ne ulazite u objekt nego kontaktirajte roditelje mobitelom, ako ne možete uspostaviti vezu s roditeljima, čekajte upute odraslih iz susjedstva u koje imate povjerenja.

## UČITELJI ĆE S VAMA PROVESTI VJEŽBE KAKO SE PONAŠATI U SLUČAJU POTRESA NA SATU RAZREDNIKA (ON LINE S UČENICIMA OD 5. DO 8. RAZREDA) A S UČENICIMA OD 1. DO 4. RAZREDA U UČIONICI PRVI DAN NASTAVE TE I KASNIJE NAREDNIH DANA. VAŽNO JE DA SMO SVI SPREMNI I ZNAMO ŠTO TREBAMO RADITI I KAKO SE PONAŠATI I TAKO SPRIJEČITI NEŽELJENE POSLJEDICE.